'Mak' diewe loop hul rieme styf | Netwerk24
Deur Alet van der Walt 18 Junie 2019 19:02
Die polisie het ook gesteelde sonpanele, wat aan Senwes behoort, opgespoor. Foto: SAPD
Die gholfklub se kasregister is ook teruggevind. Foto: SAPD
Kapt. Malebo Kohosana, polisiewoordvoerder, sê danksy goeie speurwerk is die inbrekers sommer ook vir 'n paar ander inbrake in Hennenman aangekeer.
Die diewe het verlede Dinsdag by die gholfklub, ook bekend as die Whites-gholfklub, buite die dorp ingebreek.
Jakkie Smith, klubvoorsitter, sê die klub is nie elke dag oop nie en die elektriese kabel by die klub is reeds voorheen gesteel.
Die diewe het hul kans waargeneem omdat die alarmstelsel nie werk nie en toegeslaan.
Die drank wat die polisie kon terugkry. Foto: SAPD
"Hulle het die klub gestroop en drie televisiestelle, vier groot en duur grassnyers wat op die gholfbaan gebruik word, gasverwarmers, drank, die kasregister, 'n sigaretmasjien, vrieskaste en die klankstelsel gesteel," sê Smith.
Smith sê hy het net lof vir Hennenman se polisie wat reeds Donderdag 'n deurbraak gemaak en die diewe aangekeer het.
"Van hulle het glo lekker buite 'n huis in Virginia gekuier," sê Smith.
Een van die mans bly glo naby die gholfklub en dit is hy wat die inligting gee en die inbrake reël.
Smith het bykans alles wat gesteel is, teruggekry. Die drank is net effens minder as wat die klub in voorraad gehad het en die R500 wat in die kasregister was, is ook weg.
Khosana sê die polisie het op sonpanele wat op twee geleenthede by Senwes in Hennenman gesteel is, asook 'n gesteelde bromponie, beslag gelê.
Die drie, Kabelo Clifford Modise (23), Letsatsi Ntsuba (27) en George Tovela (46), het reeds in die hof verskyn en sal Vrydag om borgtog aansoek doen.